དེ་ལྟ་ན་ཡང་།དགུན་དུས་ཀྱི་གྲང་ངར་ཆེ་བའི་ཞོགས་པ་ཞིག་ལ།རོང་བོ་དགོན་ཆེན་གྱི་ཐོས་བསམ་གླིང་གྲྭ་ཚང་གི་ཆོས་གྲྭའི་མདུན་གྱི་ཨར་འདམ་གྱིས་བཟོས་བའི་གློག་སྡོང་ཞིག་ཡོད་པ་དེའི་ངོས་སུ་སྦྱར་ཡིག་ཞིག་སྦྱར་ཡོད་པ་ཐོས།ཡིན་ན་ཡང་ང་རང་བལྟ་རུ་འགྲོ་དུས་སྦྱར་ཡིག་དེ་སྲིད་གཞུང་གིས་བཀོག་སྟེ།བཀོག་ཤུལ་དུ་ཤོག་སྣེ་སྲེན་མོ་ལྟ་བུ་ལས་ཅི་ཡང་མཐོང་མ་སོང་ལ།ཡི་གེ་ནང་ཅི་ཞིག་བྲིས་ཡོད་པ་ཡང་མ་ཤེས།དེའི་ཉིན་གྱི་ཕྱི་དྲོ་གོ་ཐོས་ཞིག་ལ།དགོན་པའི་འདབ་འབྲེལ་དུ་ཡོད་པའི་རྨ་ལྷོ་དགེ་ཐོན་སློབ་གྲྭ་དང་།དགུ་ཆུའི་ཕ་རོལ་གྱི་འཇའ་མོའི་ཀོན་མཐུལ་དུ་ཆགས་པའི་རེབ་གོང་མི་རིགས་སློབ་འབྲིང་གཉིས་ཀྱི་ནང་དུ་ཡང་།སྦྱར་ཡིག་གཅིག་མཚུངས་ཞིག་སྦྱར་བའི་གནས་ཚུལ་ཐོས།ཡིན་ན་ཡང་གོང་ལྟར་ཡི་གེའི་ནང་ཅི་ཞིག་བྲིས་ཡོད་པ་དེའི་ཉིན་མོར་མ་ཤེས་ཡང་།དུས་ཚོད་རིམ་འདས་ཀྱིས་སྦྱར་ཡིག་ནང་བྲིས་བའི་གནས་ཚུལ་རྣམས་རྣ་ལམ་དུ་གྲགས་ཡོང་པ་ནི།༡༩༥༨ནས་བཟུང་།རྒྱ་ནག་གུང་ཁྲན་ཏང་གིས་བོད་མི་ཅི་ཙམ་བསད་པའི་གྲངས་ཀ་དང་།དགོན་པ་གཏོར་བཤིགས་བཏང་བའི་གྲངས་ཀ་སོགས་ཀྱི་གནས་ཚུལ་རེག་བསྡུས་ཞིག་བྲིས་ཏེ།ཡི་གེ་མཇུག་མཐར་རེབ་གོང་བོད་སྐྱོབ་གཞོན་ནུ་ཚོགས་པ་ནས་བྲིས་འདུག་ཟེར་བ་ཐོས་པ་ལས།ང་རང་ཉིད་ཀྱིས་ཡི་གེ་དེ་དངོས་སུ་མཐོང་མ་མྱོང་པས།དེ་རིང་ད་རུང་ཡང་ཡི་གེའི་ནང་ཇི་མ་ཅི་བཞིན་ཅི་ཞིག་བྲིས་ཡོད་པ་ངས་གསལ་བོ་མི་ཤེས།